# Nepomuki töölauaotsingu seadistamine

## Sissejuhatus

See moodul võimaldab seadistada mõningaid töölauaotsingu ja Nepomuki semantilise töölaua osi. Täpsemalt kõneleb Nepomuki semantilisest töölauast Nepomuki kodulehekülg.

### Põhiseadistused

Põhiseadistused lubavad semantilise töölaua ning töölauaotsingu süsteemi sisse või välja lülitada.

Siin on kaks märkeruutu:

- Semantilise töölaua Nepomuk lubamine Nepomuki semantilise töölaua lubamine tähendab seda, et töötavad Nepomuki teenused. Need pakuvad välja metaandmete/annotatsioonide salvesti (faile saab sildistada või hinnata näiteks &dolphin;is), aga ühtlasi ka töölauaotsingu, mida saab kasutada kas &kde; käivitaja või taas &dolphin;i vahendusel.

- Strigi failide indekseerija lubamine Strigi failide indekseerija lubamine tähendab, et lisaks standardteenustele käivitatakse ka Nepomuki Strigi teenus. See teenus võtab ette kõik failid määratud kataloogides (vaata allpool) ning hangib neist metaandmed (näiteks pealkirja või esitaja muusikafailidest või ka nii lihtsa asja nagu loomisaeg). Seejärel saab neid metaandmeid kasutada töölauaotsingus samamoodi nagu äsja mainitud käsitsi tehtud annotatsioone.

Märkekasti Nepomuki semantilise töölaua lubamine kõrval võib klõpsata nupule Üksikasjad..., mis avab dialoogi, kust saab teada KDE metaandmete salvesti oleku: kui palju faile on indekseeritud ja milline on salvesti suurus.

Märkeruudu Strigi failide indekseerija lubamine all näeb Strigi teenuse aktiivset olekut. Teenusel on neli tööolekut:

- Failide indekseerija on jõude - indekseerija ei tööta ja ootab sündmust, mis käivitaks uuenduse (selleks võib olla uue faili loomine, faili muutmine või lihtsalt aja kättejõudmine, mil võtta taas ette täielik kontroll).

- Strigi indekseerib faile kataloogis x - indekseerija uurib parajasti kataloogi x faile ning analüüsib uusi ja muudetud faile.

- Failisüsteemis uute failide otsimine - indekseerija sooritab parajasti regulaarset uute failide otsimist kõigis indekseeritavates kataloogides. Selle eesmärk on leida failid, mis on jäänud kahe silma vahele tavapärase failisüsteemi jälgimise käigus.

- Failide indekseerija on peatatud . indekseerija on peatatud, &ie; selle töös on tehtud paus. Seda võib teha kasutaja või on see tingitud näiteks vähesest kettaruumist või sülearvuti energiasäästu režiimist. Viimastel juhtudel alustab indekseerija taas tööd, kui peatamist põhjustanud tegur on kadunud.

Lisaks tavapärastele tööolekutele võib Strigi teenusel olla ka veaolek. Siin on kaks võimalust:

- Strigi teenuse initsialiseerimine nurjus tõenäoliselt paigaldusprobleemi tõttu - see on väga harv juhtum, mis tähendab, et kohustusliku plugina laadimine ei õnnestunud. See võib olla tingitud paigaldusprobleemist (puuduv sõltuvus) või &kde; pluginasüsteemi vigasest seadistusest.

- Mis tahes muu viga tähendab suhtlemisprobleemi teenusega. Neid tekitab &DBus;-i alamsüsteem ning neid tuleb käsitleda ükshaaval.

### Töölauapäring

Sellel kaardil on võimalik täpselt määrata faile ja katalooge, mida eespool käsitletud Strigi failide indekseerija analüüsib. Vasakpoolses paneelis saab valida ning valikust välja jätta katalooge, milles otsida analüüsitavaid faile. Vaikimisi analüüsitakse kogukataloogi ja kõiki selle alamkatalooge. Kataloogi nime eest märke eemaldamisel jäetakse see välja. Samuti võib märkimisega kaasa arvata või välja jätta alamkatalooge. See võimaldab väga täpselt määrata, milliseid katalooge analüüsitakse ja milliseid mitte.

Parempoolses paneelis saab kindlaks määrata väljajätmisfiltrid. Kõigis määratud kataloogides leitud failide failinimesid võrreldakse nende filtritega. Faili analüüsitakse ainult siis, kui ükski filter ei sobi. See on väga kasulik näiteks logi- ja varukoopiafailide ning muu sellise väljajätmiseks.

### Varundamine

Sellel kaardil saab lasta teha varukoopia kõigist andmetest, mida muidu ei ole võimalik taastada. Nende hulka kuuluvad käsitsi loodud sildid, hinnangud, aga ka statistilised andmed. Vaikimisi midagi ei varundata, nii et sul tuleb otsustada, mida ja kuidas teha. Siin on kaks võimalust: automaatne ja käsitsi varundamine.

#### Automaatne varundamine

Kõigepealt tuleb valida varundamise sagedus: vaikimisi on see Automaatse varundamise keelamine, aga selle asemele võib määrata kas igapäevase või iganädalase varundamise. Seejärel tuleb määrata varundamise aeg selliseks, mis sulle just parajasti sobib, valides kerimiskasti abil tunnid ja minutid ning nädalavarundamise korral ka nädalapäeva. Lõpuks saab piirata varundusfailide arvu valiku varukoopiate maks. arv abil. See kindlustab, et varukoopiad ei hõiva liiga palju väärtuslikku kettaruumi ning alles hoitakse ainult viimased N faili (vaikimisi on N väärtuseks 10).

Automaatse varundamise korral salvestatakse varukoopiad järgmisse kataloogi: `$KDEHOME/share/apps/nepomuk/backupsync/backups/`.

#### Tööriistad

- Käsitsi varundamine... Varundamist võib ette võtta ka käsitsi. Sel juhul salvestatakse varukoopia sinu valitud asukohta nagu tavaline fail. Klõpsa nupule Käsitsi varundamine... ning juhindu ilmuvast nõustajast. Kõigepealt tuleb määrata varukoopiafaili asukoht. Kirjuta väljale korrektne asukoht või vali see failidialoogi abil.

  Vajaduse korral võid luua valitud kataloogis uue faili ja siis määrata selle varukoopiafailiks.

  Seejärel klõpsa nupule Edasi ning dialoog peaks teatama, et varundamine on sooritatud.

- Varukoopia taastamine... Kui soovid hiljem varukoopiat taastada, klõpsa sellele nupule ja järgi nõustaja juhiseid. Varukoopia ühendatakse kohaliku Nepomuki andmebaasiga.

### Muud seadistused

Sellel kaardil saab kindlaks määrata maksimaalse põhimälu hulga, mida Nepomuk tohib kasutada oma andmebaasiprotsessi tarbeks. Mida rohkem mälu Nepomuk saab kasutada, seda parem on tema jõudlus.